钦定古今图书集成/明伦汇编/官常典/第737卷 > 陈彦回
## 钦定古今图书集成/明伦汇编/官常典/第737卷 > 陈彦回

按《明外史》本传：“彦回，字士渊，莆田人。父立诚，为归安
县丞，被诬论死，彦回谪戍云南，弟彦囦戍辽东。彦回
入滇，家人从者多道死。比至蜀，唯彦回与祖母郭在，
会赦，又弗原，监送者怜而纵之。贫不能归，依乡人定
远知县黄积良冒黄姓。久之，以阆中教谕严德政荐，
授保宁训导。三考至京，太祖召见，以为平江知县。逾”
年，太祖崩，彦回入临，又以给事中杨维康荐，擢徽州
知府。建文元年以循良受上赏。遭祖母郭丧，当去，百
姓走京师，乞留，彦回衰绖赴阙，乞复姓，夺哀留徽，除
彦囦戍籍。彦回乞终丧，不许，许襄事还府。再乞，又不
许。葬郭徽城北十里北山之阳。彦回时走墓下，哭甚
哀，人目之曰“太守山。”彦回对百姓泣曰：“吾罪人也。向
以亡命冒他姓，祖母存，陈首恐获罪，隐忍二十年。今
祖母殁，宜自请死，上特宥我，终当死报国耳。”燕兵逼
京师，彦回纠义勇赴援。燕王即帝位，械至京死，籍其
家。福王时，赠太仆卿，谥穆愍。